A Bizottság határozata
(1993. július 23.)
a Feröer-szigetekről származó halászati termékek behozatalára vonatkozó különleges feltételek megállapításáról
(93/494/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [1] és különösen annak 11. cikkére,
mivel a Bizottság egy szakértői csoportja ellenőrző látogatást tett a Feröer-szigeteken, hogy ellenőrizze, milyen körülmények között állítják elő, tárolják és adják fel a Közösségbe szánt halászati termékeket;
mivel a halászati termékek egészségügyi vizsgálatával és ellen- őrzésével kapcsolatos Feröer-szigeteki jogszabályok egyenértékűnek tekinthetők a 91/493/EGK irányelvben megállapítottakkal;
mivel a hatáskörrel rendelkező feröer-szigeteki hatóság, a Heilsufrodiliga Starvsstovan (Élelmiszerügyi és Környezetvédelmi Intézet) és annak a vizsgálatokért felelős halászati főosztálya képes arra, hogy hatékonyan ellenőrizze a hatályos törvények alkalmazását;
mivel a 91/493/EGK irányelv 11. cikke (4) bekezdésének a) pontjában említett egészségügyi bizonyítvány kiállítására alkalmazandó eljárásban meg kell határozni egy bizonyítványmintát, a kiállítása során alkalmazott nyelv(ek)re vonatkozó minimális követelményeket, valamint az aláírásra jogosultak hivatalos minőségét;
mivel a 91/493/EGK irányelv 11. cikke (4) bekezdésének b) pontja értelmében a halászati termékek csomagolásán el kell helyezni egy, a harmadik ország nevét és a származási létesítmény vagy a halfeldolgozó hajó engedélyezési számát feltüntető jelölést;
mivel a 91/493/EGK irányelv 11. cikke (4) bekezdésének c) pontja értelmében össze kell állítani egy jegyzéket a jóváhagyott létesítményekről és/vagy halfeldolgozó hajókról; mivel e jegyzéket az Élelmiszerügyi és Környezetvédelmi Intézettől a Bizottsághoz eljuttatott értesítés alapján kell összeállítani; mivel ezért az Élelmiszerügyi és Környezetvédelmi Intézet feladata, hogy biztosítsa a 91/493/EGK irányelv 11. cikkének (4) bekezdésében ennek érdekében megállapított rendelkezéseknek való megfelelést;
mivel az Élelmiszerügyi és Környezetvédelmi Intézet hivatalos biztosítékokat nyújtott a 91/493/EGK irányelv mellékletének V. fejezetében megállapított szabályok betartásáról és az említett irányelvben megállapítottakkal egyenértékű, a létesítmények és halfeldolgozó hajók engedélyezésével kapcsolatos követelmények teljesítéséről;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Heilsufrodiliga Starvsstovan (Élelmiszerügyi és Környezetvédelmi Intézet) az a Feröer-szigeteki hatáskörrel rendelkező hatóság, amely ellenőrzi és tanúsítja, hogy a halászati termékek megfelelnek-e a 91/493/EGK irányelv követelményeinek.
2. cikk
A Feröer-szigetekről származó halászati termékeknek az alábbi feltételeknek kell megfelelniük:
1. minden szállítmányt számozott, megfelelően kitöltött, aláírt és keltezett egészségügyi bizonyítványnak kell kísérnie, amely összhangban van az A. mellékletben megadott mintával, és egyetlen lapból áll;
2. a termékeknek a B. mellékletben felsorolt jóváhagyott létesítményekből vagy halfeldolgozó hajókról kell származniuk;
3. a tartósított élelmiszerek előállítására szánt, ömlesztett, fagyasztott halászati termékek kivételével minden csomagon letörölhetetlen betűkkel fel kell tüntetni a "Feröer-szigetek" szavakat és a származási létesítmény vagy halfeldolgozó hajó jóváhagyási számát.
3. cikk
(1) Az 1. cikk (2) bekezdésében említett bizonyítványokat az ellenőrzést végző tagállam legalább egy hivatalos nyelvén ki kell állítani.
(2) A bizonyítványoknak tartalmazniuk kell az Élelmiszerügyi és Környezetvédelmi Intézet képviselőjének nevét, beosztását és aláírását, valamint a többi bejegyzéstől eltérő színű hivatalos pecsétjét.
4. cikk
Ezt a határozatot 1993. október 1-jétől kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 1993. július 23-án.